Tveir jarðskjálftar, um og yfir þrír að stærð urðu við Kleifarvatn í kringum miðnættið. Engar vísbendingar eru þó um að kvika sé að brjóta sér leið upp á yfirborðið. Sigríður Kristjánsdóttir er náttúruvársérfræðingur á Veðurstofu Íslands.
Það voru tveir skjálftar þarna sitt hvoru megin við miðnætti í gærkvöldi. Annar rétt fyrir miðnætti sem var 2,9 og svo annar rétt eftir miðnætti sem var 3,4. Fólk fann svolítið fyrir þessu. - Hvað segja þessir skjálftar ykkur jarðvársérfræðingum? Þeir segja okkur að Reykjanesskaginn er ennþá svolítið virkur og virknin er svolítið dreifð og við vitum ekki alveg hvað það mun þýða.
Sigríður segir að skjálftavirknin við Kleifarvatn sé aðeins nær höfuðborgarsvæðinu en skjálftahrinan í fyrra - áður en fór að gjósa. Síðastliðinn hálfan mánuð hafa tveir skjálftar verið þrír eða stærri. Það sem af er ári hafa orðið 5400 skjálftar á Reykjanesskaga.
Sigríður segir að vísbendingar séu um kvikusöfnun á talsverðu dýpi eða sextán kílómetra og dýpra. Ekkert bendi þó til þess að kvika sé að leita upp á yfirborðið.